作者:李紳
標題:移九江
內容:秋波入白水，帆去侵空小。五兩劇奔星，檣烏疾飛鳥。盆城依落日，盆浦看雲眇。雲眇更蒼蒼，匡山低夕陽。楚客喜風水，秦人悲異鄉。異鄉秋思苦，江皋月華吐。漾漾隱波亭，悠悠通月浦。津橋歸候吏，竹巷開門戶。容膝有匡床，及肩才數堵。隙光非白駒，懸磬我無虞。體瘦寡行立，家肥安啜哺。天書憐譴謫，重作朱轓客。四座眼全青，一麾頭半白。今來思往事，往事益淒然。風月同今昔，悲歡異目前。四時嗟閱水，一紀換流年。獨有西庭鶴，孤鳴白露天。